Jesaja 9:6 Hoekom gaan die kind kom wat al die wonderlike name dra? Die Kind wat ook regtig vir 100% is wat die name sê. Ons lees daaroor in vers 6: “tot vermeerdering van die heerskappy en tot vrede sonder einde”. Ons sien hier raak dat die HERE vir ons vertel dat as Christus kom dit gaan beteken dat Sy heerskappy sal uitbrei. Dit sal nie so wees dat as die Here Jesus kom dit dadelik so is dat alle teenstand verdwyn het nie. In Christus het God se Koninkryk op aarde gekom. Die Seun wat gekom het, wys tydens Sy lewe op aarde steeds weer dat Hy die Koning is. Hy wys in die wonders ook hoe Sy Koninkryk sal wees as dit heeltemal sonder teenstand op die nuwe hemel en aarde gevestig sal wees. Die Here Jesus verander water in wyn om te wys dat in Sy Koninkryk jy altyd bly sal wees. Niks en niemand sal meer die vreugde versteur nie. Die Here Jesus wys in die wonders waardeur Hy mense genees dat in die hemel en op die nuwe aarde geen siekte en dood en dus ook geen rou meer bestaan nie. As die Here Jesus op aarde is sien ons hoe Sy Koninkryk in volle glorie sal wees. Hy leer ons so om te verlang na die koms van Christus volmaakte Koninkryk. Om te bid om die wederkoms van Christus. Christus het oorwin en het die tekens van Sy Koninkryk op aarde gewys. Hoe nodig en goed is dit om in liefde vir Christus te leef! Wie sonder Christus leef, kom hierdie Koninkryk nie binne nie. Wie Christus ken as sy Verlosser mag uitsien na die oomblik dat God se heerskappy orals is en waar in en buite jouself geen enkele teenstand daarteen meer bestaan nie.